Document ID: 32010R0197

KOMISSION ASETUS (EU) N:o 197/2010,
annettu 9 päivänä maaliskuuta 2010,
tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun asetuksen (ETY) N:o 2454/93 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (1) ja erityisesti sen 247 artiklan,
sekä katsoo seuraavaa:
(1)
Komission asetuksen (ETY) N:o 2454/93 (2) 14 o artiklan 2 kohdassa säädetään, että AEO-todistus on myönnettävä 90 kalenteripäivän kuluessa siitä, kun hakemus vastaanotettiin mainitun asetuksen 14 c artiklan mukaisesti. Tätä määräaikaa voidaan pidentää kerran 30 kalenteripäivällä, jos tulliviranomainen ei pysty noudattamaan alkuperäistä määräaikaa, mikäli tulliviranomainen ilmoittaa hakijalle määräajan pidentämisen syyt. Komission asetuksen (EY) N:o 1875/2006 (3), jolla muutetaan asetusta (ETY) N:o 2454/93, 2 artiklassa AEO-todistuksen myöntämistä koskevaa 90 kalenteripäivän määräaikaa kuitenkin pidennettiin 300 kalenteripäivään 24 kuukauden siirtymäkautena, joka päättyi 31 päivänä joulukuuta 2009. Asetuksen (ETY) N:o 2454/93 14 o artiklassa vahvistettuja määräaikoja sovelletaan 1 päivästä tammikuuta 2010.
(2)
AEO-lainsäädännön soveltaminen käytännössä on osoittanut, että useimmissa tapauksissa koko lupamenettely kestää tavallisesti yli 90 kalenteripäivää ja joidenkin suuryritysten tapauksissa jopa 150 päivää.
(3)
Koska komission asetuksessa (EY) N:o 1192/2008 (4), jolla muutetaan asetusta (ETY) N:o 2454/93, otetaan käyttöön järjestelmä, jossa yksinkertaistettua ilmoitusta, kotitullausmenettelyä, taloudellisesti vaikuttavaa tullimenettelyä tai tiettyä käyttötarkoitusta koskevaa yhteisölupaa hakevan toimijan on täytettävä AEO-perusteet tai vastaavat perusteet, AEO-todistuksen hakemusten määrä on kasvanut huomattavasti, koska useimmat taloudelliset toimijat hakevat mieluummin ensin AEO-todistusta, jonka haltijana toimijoiden katsotaan täyttävän yksinkertaistettuja menettelyjä koskevien lupien tietyt edellytykset ja perusteet. Kyseisen määrän kasvun vuoksi tulliviranomaisten on hyvin vaikeaa noudattaa velvollisuutta myöntää AEO-todistukset asetuksen (ETY) N:o 2454/93 14 o artiklan 2 kohdassa vahvistetuissa määräajoissa.
(4)
Jotta vastaavasti varmistettaisiin, että AEO-järjestelmä toimii sujuvasti 1 päivästä tammikuuta 2010, on tarpeen pidentää 120 päivään määräaikaa, jonka kuluessa AEO-todistus on myönnettävä tai hakemus hylättävä, ja säätää kyseisen määräajan pidentämisestä kerran 60 päivällä.
(5)
Sen vuoksi asetusta (ETY) N:o 2454/93 olisi muutettava.
(6)
Koska asetuksessa (EY) N:o 1875/2006 säädetty siirtymäkausi päättyi 31 päivänä joulukuuta 2009, tätä asetusta olisi sovellettava 1 päivästä tammikuuta 2010.
(7)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (ETY) N:o 2454/93 14 o artiklan 2 kohta seuraavasti:
”2. Tulliviranomaisen on myönnettävä AEO-todistus tai hylättävä hakemus 120 kalenteripäivän kuluessa siitä, kun hakemus vastaanotettiin 14 c artiklan mukaisesti. Tätä määräaikaa voidaan pidentää kerran 60 kalenteripäivällä, jos tulliviranomainen ei pysty noudattamaan alkuperäistä määräaikaa. Tällaisissa tapauksissa tulliviranomaisen on ilmoitettava hakijalle määräajan pidentämisen syyt ennen 120 kalenteripäivän pituisen määräajan päättymistä.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä maaliskuuta 2010.

Labels: 8
3